text: Masser af børn og balloner åbner festival
  25 august 2016 kl. 12.37
  Præcis klokken 12.00 torsdag blev porten åbnet, og himlen over Tønder blev klædt i masser af balloner i de irske farver.
  
  Det foregik helt roligt uden væltede hegn og stormløb, da Tønder Festival nr. 42 i dag gik i gang. Festivalpladsen er i dagens anledning åbnet for alle frem til klokken 15, også for dem uden armbånd til selve festivallen.
  Tønders borgmester Henrik Frandsen og den irske ambassadør Cliona Manahan var med til åbningen sammen med en stor gruppe børn, der markerede det store øjeblik ved at slippe en masse balloner, klædt i irske farver, løs på himlen over Tønder.
  Tønder Festivallen varer frem til og med på søndag, og over 70 forskellige kunstnere giver koncert de kommende dage.
  
  
  